и семейния живот и правото на защита на личните данни съгласно членове 7 и 8 от Хартата за основните права на Европейския съюз, и то трябва да се извършва в съответствие с Директива 95/46/ЕО на Европейския парламент и на Съвета (5), Директива 2002/58/ЕО, изменена с директиви 2006/24/ЕО (6) и 2009/136/ЕО на Европейския парламент и на Съвета, и Регламент (ЕС) 2016/679 на Европейския парламент и на Съвета (7). По-конкретно доставчиците на услуги трябва да гарантират, че всяко обработване на лични данни по силата на настоящия регламент трябва да е необходимо и пропорционално с оглед постигане на съответната цел,
 ПРИЕ НАСТОЯЩИЯ РЕГЛАМЕНТ:
 РАЗДЕЛ I
 ОБЩИ РАЗПОРЕДБИ
 Член 1
 Предмет и обхват
 1. С настоящия регламент се определят подробни правила за гарантиране на съгласуваното прилагане на политика за справедливо ползване, която доставчиците на роуминг могат да прилагат по отношение на потреблението на регулирани роуминг услуги на дребно, предоставяни на приложимата национална цена на дребно в съответствие с член 6б от Регламент (ЕС) No 531/2012.
 2. Определят се също подробни правила относно:
 а)
 заявленията на доставчиците на роуминг за разрешение да прилагат надценка за роуминг, подадени съгласно член 6в, параграф 2 от Регламент (ЕС) No 531/2012, с оглед да се осигури устойчивостта на техния национален модел на таксуване;
 б)
 методиката, която се прилага от националните регулаторни органи при оценката на това дали доставчикът на роуминг е установил, че не е в състояние да си възстанови разходите за предоставяне на регулирани роуминг услуги, поради което устойчивостта на неговия национален модел на таксуване би била застрашена.
 Член 2
 Определения
 1. За целите на настоящия регламент се прилагат определенията от Регламент (ЕС) No 531/2012.
 2. Прилагат се и следните определения:
 а)
 „стабилни връзки“ с дадена държава членка означава присъствие на нейната територия, произтичащо от: дълготрайно трудово правоотношение на пълно работно време, включително при погранични работници; от дълготрайни договорни отношения, водещи до подобна степен на физическо присъствие на самостоятелно заето лице; от участие в присъствени периодични курсове за обучение; или от други ситуации, като например тези на командированите работници или пенсионери, когато те са свързани с подобна степен на физическо присъствие на съответната територия.
 б)
 „мобилни услуги на дребно“ означава обществени мобилни съобщителни услуги, предоставяни на крайни потребители, включително гласови услуги, SMS и услуги за пренос на данни;
 в)
 „отворен пакет за данни“ означава тарифен план за предоставяне на една или повече мобилни услуги на дребно, който не ограничава обема на мобилните услуги за данни на дребно, включени срещу заплащането на фиксирана периодична такса, или за който националната единична цена за мобилни услуги за данни на дребно, получена като общата национална цена без ДДС за мобилни услуги на дребно за целия период на фактуриране се раздели на общия обем на предоставяните в националните граници мобилни услуги за данни на дребно, е по-ниска от регулираната максимална цена за роуминг на едро, посочена в член 12 от Регламент (ЕС) No 531/2012;
 г)
 „предплатен тарифен план“ означава тарифен план, по който се предоставят мобилни услуги на дребно срещу приспадане на база единица от кредит, предоставен от клиента на доставчика преди потреблението,